Document ID: 32003R0091

32003R0091
L 014/1
SLUŽBENI LIST EUROPSKE UNIJE
16.12.2002.
UREDBA (EZ) br. 91/2003 EUROPSKOG PARLAMENTA I VIJEĆA
od 16. prosinca 2002.
o statistici željezničkog prijevoza
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285.,
uzimajući u obzir prijedlog Komisije (1),
uzimajući u obzir mišljenje Gospodarskog i socijalnog odbora (2),
nakon savjetovanja s Odborom regija,
u skladu s postupkom utvrđenim u članku 251. Ugovora (3),
budući da:
(1)
Željeznice su važan dio prometnih mreža Zajednice.
(2)
Komisiji je potrebna statistika o željezničkom prijevozu robe i putnika da bi nadzirala i razvijala zajedničku prometnu politiku, kao i dijelove prometa u politikama regija i transeuropskih mreža.
(3)
Statistika o sigurnosti željeznice potrebna je Komisiji da bi pripremila i nadzirala djelovanja Zajednice u području sigurnosti prometa.
(4)
Statistika Zajednice o željezničkom prometu također je potrebna za ispunjenje zadaća nadzora utvrđenih u članku 10.b Direktive Vijeća 91/440/EEZ od 29. srpnja 1991. o razvoju željeznica Zajednice (4).
(5)
Statistika Zajednice o svim vrstama prijevoza treba se prikupljati u skladu sa zajedničkim konceptima i standardima, s ciljem postizanja najveće moguće usporedivosti vrsta prijevoza.
(6)
Preustroj željezničkog sektora na temelju Direktive 91/440/EEZ, kao i promjene vrsta informacija koje zahtijeva Komisija i drugi korisnici statistike o željezničkom prometu Zajednice učinili su suvišnim odredbe Direktive Vijeća 80/1177/EEZ od 4. prosinca 1980. o statističkim izvješćima u vezi sa željezničkim prijevozom robe kao dijelom regionalne statistike (5) koja se odnosi na prikupljanje statistika iz određenih uprava glavnih željezničkih mreža.
(7)
Istodobno postojanje željezničkih prijevoznika u privatnom i državnom vlasništvu koji djeluju na tržištu komercijalnog željezničkog prijevoza zahtijeva izričito specificiranje statističkih informacija koje dostavljaju svi željeznički prijevoznici i koje objavljuje Eurostat.
(8)
U skladu s načelom supsidijarnosti utvrđenim u članku 5. Ugovora, izrada zajedničkih statističkih standarda koji omogućavaju stvaranje usklađenih podataka jest djelovanje koje se može učinkovito poduzeti samo na razini Zajednice. Takvi se standardi trebaju provoditi u svakoj državi članici pod nadležnošću tijela i ustanova zaduženih za izradu službenih statistika.
(9)
Uredba Vijeća (EZ) br. 322/97 od 17. veljače 1997. o statistici Zajednice (6) određuje okvir za odredbe utvrđene ovom Uredbom.
(10)
Mjere potrebne za provedbu ove Uredbe trebaju se usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (7).
(11)
Obavljeno je savjetovanje s Odborom za statistički program osnovanim Odlukom Vijeća 89/382/EEZ, Euratom od 19. lipnja 1989. o osnivanju Odbora za statističke programe Europskih zajednica (8), u skladu s člankom 3. navedene Odluke,
DONIJELI SU OVU UREDBU:
Članak 1.
Cilj
Cilj je ove Uredbe uspostavljanje zajedničkih pravila za izradu statistika željezničkog prometa Zajednice.
Članak 2.
Područje primjene
Ova Uredba odnosi se na sve željeznice u Zajednici. Svaka država članica izvješćuje o statistici koja se odnosi na željeznički promet na njezinom državnom području. Ako željeznički prijevoznik djeluje u više od jedne države članice, dotična državna tijela traže od takvog prijevoznika da zasebno da podatke za svaku državu u kojoj djeluje da bi se omogućila izrada nacionalnih statistika.
Države članice mogu isključiti iz područja primjene ove Uredbe:
(a)
željezničke prijevoznike koji u potpunosti ili uglavnom rade u industrijskim i sličnim postrojenjima, uključujući luke;
(b)
željezničke prijevoznike koji uglavnom pružaju lokalne turističke usluge poput sačuvanih povijesnih parnih lokomotiva.
Članak 3.
Definicije
1. Za potrebe ove Uredbe primjenjuju se sljedeće definicije:
(a)
„država izvjestiteljica” znači država članica koja dostavlja podatke Eurostatu;
(b)
„državna tijela” znači državni zavodi za statistiku i druga tijela u svakoj državi članici zadužena za izradu statistike Zajednice;
(c)
„željeznički prijevoznik” znači svaki privatni i javni prijevoznik koji pruža usluge željezničkog prijevoza robe i/ili putnika.
2. Definicije iz stavka 1. mogu su prilagoditi, a mogu se donijeti i dodatne definicije potrebne za osiguranje usklađenosti statistike, u skladu s postupkom iz članka 11. stavka 2.
Članak 4.
Prikupljanje podataka
1. Statistike koje treba prikupiti navedene su u prilozima ovoj Uredbi. One obuhvaćaju sljedeće vrste podataka:
(a)
godišnja statistika o prijevozu robe - detaljno izvješće (Prilog A);
(b)
godišnja statistika o prijevozu robe - pojednostavljeno izvješće (Prilog B);
(c)
godišnja statistika o prijevozu putnika - detaljno izvješće (Prilog C);
(d)
godišnja statistika o prijevozu putnika - pojednostavljeno izvješće (Prilog D);
(e)
tromjesečna statistika o prijevozu robe i putnika (Prilog E);
(f)
regionalna statistika o prijevozu robe i putnika (Prilog F);
(g)
statistika o prometnim tokovima u željezničkoj mreži (Prilog G);
(h)
statistika o nesrećama (Prilog H).
2. Prilozi B i D navode zahtjeve za pojednostavljeno izvješće koje države članice mogu koristiti kao alternativu redovitom detaljnom izvješću navedenom u prilozima A i C za prijevoznike kod kojih je ukupan opseg prijevoza robe ili putnika manji od 500 milijuna tonskih kilometara ili 200 milijuna putničkih kilometara. Te se granične vrijednosti mogu prilagoditi u skladu s postupkom utvrđenim u članku 11. stavku 2.
3. Države članice također osiguravaju popis željezničkih prijevoznika za koje se dostavljaju statistike, kako je određeno u Prilogu I.
4. Za potrebe ove Uredbe, roba se razvrstava u skladu s Prilogom J. Opasni tereti se dodatno razvrstavaju u skladu s Prilogom K.
5. Sadržaji priloga mogu se prilagođavati u skladu s postupkom iz članka 11. stavka 2.
Članak 5.
Izvori podataka
1. Države članice određuju privatnu ili javnu organizaciju koja sudjeluje u prikupljanju podataka koji se zahtijevaju ovom Uredbom.
2. Potrebni podaci mogu se dobiti korištenjem bilo koje kombinacije sljedećih izvora:
(a)
obavezno prikupljanje podataka;
(b)
upravni podaci, uključujući podatke koje su prikupila regulatorna tijela;
(c)
postupci statističkog procjenjivanja;
(d)
podaci dobiveni od stručnih organizacija u željezničkom sektoru;
(e)
ad hoc studije.
3. Državna tijela poduzimaju mjere za koordinaciju korištenih izvora podataka i osiguravaju kakvoću statistike koja se dostavlja Eurostatu.
Članak 6.
Dostava statistike Eurostatu
1. Države članice dostavljaju Eurostatu statistike iz članka 4.
2. Pravila za dostavu statistika iz članka 4. utvrđuju se u skladu s postupkom iz članka 11. stavka 2.
Članak 7.
Širenje podataka
1. Eurostat objavljuje statistiku Zajednice utemeljenu na podacima navedenim u prilozima A do H ovoj Uredbi. U ovom kontekstu, i s obzirom na značajke europskog željezničkog tržišta, podaci koji se smatraju povjerljivima na temelju članka 13. stavka 1. Uredbe Vijeća (EZ) br. 322/97 smiju se objaviti samo ako:
(a)
su ti podaci već dostupni javnosti u državama članicama; ili
(b)
su dotični prijevoznici prethodno izričito odobrili takvo objavljivanje.
Državna tijela moraju od takvih prijevoznika zatražiti dozvolu za objavljivanje zahtijevanih podataka i moraju obavijestiti Eurostat o rezultatu takvog zahtjeva kada se podaci dostavljaju Eurostatu.
2. Podaci o kojima se izvješćuje na temelju Priloga I. ne objavljuju se.
Članak 8.
Kakvoća statistike
1. Da bi pomogao državama članicama u održavanju kakvoće statistike u području željezničkog prometa, Eurostat će izraditi i objaviti metodološke preporuke. U tim će se preporukama uzeti u obzir najbolji postupci državnih tijela, željezničkih prijevoznika i stručnih organizacija željezničkog sektora.
2. Kakvoću statističkih podataka ocjenjuje Eurostat. U tu svrhu, na zahtjev Eurostata, države članice dostavljaju podatke o metodama korištenim pri izradi statistika.
Članak 9.
Izvješće
Nakon trogodišnjeg prikupljanja podataka, Komisija dostavlja izvješće Europskom parlamentu i Vijeću o iskustvima stečenim tijekom rada obavljenog na temelju ove Uredbe, uz koje će, prema potrebi, priložiti odgovarajuće prijedloge. To izvješće uključuje rezultate ocjenjivanja kakvoće iz članka 8. Ocjenjuje utjecaj koji na kakvoću statistike željezničkog prometa ima primjena odredaba o povjerljivosti statistike navedenih u Uredbi (EZ) br. 322/97 na ovu Uredbu. Također ocjenjuje koristi raspoloživosti statistike u ovom području, troškove dobivanja takve statistike i opterećenje koje ona predstavlja za poduzeća.
Članak 10.
Provedbeni postupci
Sljedeće provedbene mjere poduzimaju se u skladu s postupkom određenim u članku 11. stavku 2.:
(a)
prilagodba graničnih vrijednosti za pojednostavljeno izvješće (članak 4.);
(b)
prilagodba definicija i donošenje dodatnih definicija (članak 3.);
(c)
prilagodba sadržaja priloga (članak 4.);
(d)
pravila za dostavljanje podataka Eurostatu (članak 6.);
(e)
definicija smjernica za izvješća o kakvoći i usporedivosti rezultata (članci 8. i 9.).
Članak 11.
Postupak
1. Komisiji pomaže Odbor za statistički program uspostavljen na temelju članka 1. Odluke 89/382/EEZ, Euratom.
2. Kod upućivanja na ovaj stavak, primjenjuju se članci 5. i 7. Odluke 1999/468/EZ, uzimajući u obzir odredbe njezinog članka 8.
Razdoblje određeno člankom 5. stavkom 6. Odluke 1999/468/EZ iznosi tri mjeseca.
3. Odbor donosi svoj poslovnik.
Članak 12.
Direktiva 80/1177/EEZ
1. Države članice dostavljaju rezultate za 2002. godinu u skladu s Direktivom 80/1177/EEZ.
2. Direktiva 80/1177/EEZ ovime se stavlja izvan snage 1. siječnja 2003.
Članak 13.
Stupanje na snagu
Ova Uredba stupa na snagu dvadesetog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. prosinca 2002.

Labels: 12
8